חיים לוי יצחק גינזבורג

הרב חיים לוי יצחק גינזבורג (י"ב בניסן תשי"ח, 2 באפריל 1958 – ט"ז בתמוז תשע"ט, 19 ביולי 2019) היה משפיע בישיבת תומכי תמימים המרכזית בכפר חב"ד ובישיבת תומכי תמימים בראשון לציון ומחבר ספרים על תורת החסידות.

ביוגרפיה
נולד וגדל בבני ברק לזהבה ולרב שלום יהודה לייב גינזבורג, שוחט ובודק ומשפיע בקהילת חב"ד במקום.

בצעירותו למד תקופה קצרה בישיבת "קרלין" בבני ברק, ולאחר מכן עבר ללמוד בישיבת תומכי תמימים בלוד, ובישיבת תומכי תמימים המרכזית בכפר חב"ד. שם הוא התקרב אל המשפיע הרב מנחם מנדל פוטרפס, ונחשב לאחד מתלמידיו הקרובים. בח' באלול תשל"ז (1977) נשלח על ידי הרב מנחם מנדל פוטרפס ביחד עם עוד חמישה בחורים לפתוח את הישיבה במגדל העמק, אותה הקים הרב יצחק דוד גרוסמן, שבוע קודם, אשר בהמשך הפכה לישיבת תומכי תמימים. בשנת תש"ם נסע ללמוד בישיבת תומכי תמימים המרכזית שבמרכז חב"ד העולמי בברוקלין שבניו יורק.

בשנת תשמ"ב (1982) לאחר נישואיו עם מרים יפה בתו של הרב יעקב פלס, החל לשמש כמשפיע בישיבת תומכי תמימים המרכזית בכפר חב"ד, ובהמשך החל למסור שיעור כללי בספר התניא במקומו של הרב פוטרפס. עם השנים לא כל חברי הנהלת הישיבה הסכימו עם דעותיו בענייני גאולה ומשיח, ובעקבות חילוקי דעות עזב בשנת תשס"ה את הישיבה.

בשנת תשס"ו (2006) החל לשמש משפיע ראשי בישיבת תומכי תמימים בראשון לציון.

כתלמיד של הרב פוטרפס, הדגיש לתלמידיו את חשיבות האידיאל של תפילה קונטמפלטיבית וכך אף נהג.

הרב גיזבורג פרסם במשך השנים עד תמוז ה'תשנ"ד (1994) מאמרים בשבועון כפר חב"ד, מאז שהתחיל לצאת עיתון בית משיח היה כותב בכל שבוע טור בשם "התוועדות חסידותית" והיה חבר בהנהלת מטה משיח. בעבר, שימש בתפקידים בצעירי אגודת חב"ד בישראל.

בכ"ט בסיון תשע"ט לקה באירוע מוחי ונפטר כשבועיים לאחר מכן כשהוא בן 61. נקבר בבית הקברות באחיעזר.

חיים אישיים
הרב גינזבורג היה אב לשלוש בנות. אחיו הרב יוסף שמחה, הוא הרב של המועצה מקומית ושליח חב"ד הראשי בעומר.

ספריו
משיח עכשיו - הסברת החשיבות של תורת חסידות חב"ד ושיטתה, בהוצאת ספרים "ופרצת" כפר חב"ד, ארבעה כרכים, תשנ"ב-תשנ"ה
פניני התניא - ביאור לספר התניא בסגנון של שיעור מוכן וקל להבנה, בהוצאת ספרים "ופרצת" ו"חיש" כפר חב"ד, 13 כרכים, תשנ"ב-תשע"ז; לאחר פטירתו יצא עוד כרך, תש"ף. בנוסף, לאחר פטירתו יצאו ארבעה כרכים אל תוך התניא המבוססים על הספר המקורי.
בחירתו של הפיקח - ביאור על ארבעה מאמרים רבי מלובביץ', בהוצאת ספרים "ופרצת", רמלה, תשס"ג
אוצר פניני החסידות לפי מעגל השנה - סדרת מאמרים בהם סיפורים שסיפר המשפיע ר' מנחם מנדל פוטרפס, שיחות של הרבי ובענייני עבודת השם, המאמרים פורסמו בשבועון בית משיח, תשס"ז
התוועדות חסידית - אוסף מאמרי הרב גינזבורג כפי שפורסמו בשבועון ובהוצאת 'בית משיח', תשנ"ט
המשפיע - סיפורים על המשפיע ר' מנדל פוטרפס, הוצאת "ופרצת", תשס"א.

קישורים חיצוניים
 
 מאמרים מאת הרב לויצ"ח גינזבורג
 מאחורי הקלעים של הסדרה המונומנטלית על התניא
שניאור זלמן ברגר, מקושר עם לב גדול - הרב לוי יצחק גינזבורג ע"ה אתר col תמוז תשע"ט

הערות שוליים

כפר חב"ד: אישים
מחברי ספרות תורנית
משפיעים חב"דים
סגל שבועון כפר חב"ד
רבנים חרדים ישראלים
יהודים הקבורים בבית הקברות באחיעזר
ישראלים שנולדו ב-1958
ישראלים שנפטרו ב-2019